El Palau Ducal de Gandia acollirà les VI Jornades de Museus i Col·leccions Museogràfiques de la Comunitat Valenciana
29 octubre 2021

## El Palau Ducal de Gandia acollirà les VI Jornades de Museus i Col·leccions Museogràfiques de la Comunitat Valenciana29 octubre 2021Última actualització: 29 octubre 2021

![](../gestion/img/bcfa23499bc7241ba917450009b09abbed998e5eb026bbf68ab6a63cfbb4bec4.jpg)  
  

La **regidora de Gestió responsable del territori i Patrimoni Cultural, Alícia Izquierdo**, acompanyada del **representant de la Direcció General de Patrimoni de la Conselleria de Cultura, Ximo López**, han presentat aquest matí en roda de premsa les VI Jornades de Museus i Col·leccions Museogràfiques de la Comunitat Valenciana anomenades ‘Museus i Recerca’, una iniciativa gratuïta que pretén reivindicar el reconeixement formal dels museus com centres d’investigació i que es desenvoluparà al Palau Ducal de Gandia els dies 10 i 11 de desembre amb totes les mesures de seguretat sanitàries vigents.

Aquesta iniciativa que compta amb la col·laboració del Centre Internacional de Gandia (CIG) i la Universitat de València (UV), “_agruparà un conjunt d’experts i expertes, de directors i de directores de totes les col·leccions i museus de la CV_” ha destacat Izquierdo, qui ha posat en valor la tasca de remodelació i de repensament de la col·lecció i dels objectius del Museu Arqueològic de Gandia (MAGa), un treball que es va iniciar fa mesos amb la restauració de peces i un procés orientat a reconvertir aquest espai patrimonial en el Museu Arqueològic d’Història de la Safor, un “_salt molt interessant que estem treballant amb la Mancomunitat de la Safor i amb la seua presidenta, Assumpta Rodríguez_”.

“_És un plaer de dur a terme aquestes jornades en una ciutat com Gandia_ _absolutament preparada per a acollir jornades d’aquestes característiques perquè té una trajectòria en gestió cultural, patrimonial i museística notòriament coneguda_”, ha remarcat López, qui ha subratllat la necessitat de posar en valor aquest mecanisme de torbada, de coordinació i de formació entre els museus del territori valencià que es va recuperar fa sis anys amb el primer Govern del Botànic.

D’altra banda, López ha reivindicat la importància dels museus com “_element de vertebració inqüestionable del territori_”, i ha qualificat el Museu Arqueològic de Gandia com un “_centre de referència museístic comarcal_” que compta amb el mateix prestigi que altres com el Museu de Xàtiva en la comarca de la Costera, o el Museu Arqueològic d’Ontinyent i la Vall d’Albaida (MAOVA), i ha incidit en la labor de recerca que està realitzant per a reinventar-se i per a apropar-se a nous públics, “_una part menys coneguda per al públic general_”.

Sobre aquest procés de recerca poc visible en l’àmbit institucional, el representant de la Direcció General de Patrimoni del Govern de la Generalitat ha assegurat que “_la gent professional que treballa als museus no obté el reconeixement formal que si que s’atorga a les universitats_” tant a escala estatal com a escala autonòmica, un esforç que només es transcriu en reconeixements de col·laboració.

Aquestes jornades, que també inclouran activitats lúdiques, comptaran amb la presència d’aproximadament una vintena de responsables de museus valencians que es complementarà amb una taula redona on participaran responsables d’alguns dels grans museus valencians de referència com el Museu de Prehistòria de València, el Museu Nacional de Ceràmica o el Museu de Belles Arts de València, entre altres, a més del paper inqüestionable que aportarà els representants del CIG o del vicerectorat de Cultura de la UV.

Les persones interessades a assistir poden formalitzar la inscripció enviant un correu a [arqueologia@gandia.org](mailto:arqueologia@gandia.org).